钦定古今图书集成/方舆汇编/职方典/第1034卷 > 福州府山川考二 府志
## 钦定古今图书集成/方舆汇编/职方典/第1034卷 > 福州府山川考二 府志

本府。〈闽县侯官县附郭。〉

清凉山　中有仙迹岩，一名“法水岩” ，有迹如倾水，苔不能蚀。

城门山　巅有鳌顶峰，峰东有魁星岩，中有飞来石。石西有龙观井。南为虹桥，有“且止堂” ，今为公馆。

大象山　去城六十里，为城南大障峰，曰银峰山，顶石色如银，岭界长乐县，亦名银峰岭。其支曰西峡山，下即西峡江，曰文殊，高百馀丈，曰珠山，周遭溪水环绕九山，俗名“九龙戏珠” ，曰“黄石脉连珠” 山有蟠龙之势，皆江上山也。

白田山　，晋太守严高欲徙都治焉，产蕉，可布，岭曰“蕉岭” ，坑曰“蕉坑” ，溪曰“蕉溪。”

玉枕山　在峡江南，驿道候潮之所。岭有枕峰、吉祥二寺，及啸霞洞、秋坞、紫屏、上冷泉、青田坂诸胜。麓有枕屿，其傍曰“柘枝山” ，有白云谷、卧龙冈、凤巢、白牛岭、鸣风崖诸胜。

白鹿山　，有白鹿寺。唐元和四年，永嘉僧道洪自温陵来，父老相邀居此。诛茅之日，白鹿适至。下有白鹿溪。

梁山　一名“金鳌峰” ，五代时徐知证、知谔平闽屯兵处也。二人奉帝命，列职斗宫，以祐下土。于是闽人立灵济庙祀之，祷无弗应。祠下有潭，遇旱祷，潭出赤蛇，云起雨注，岁则大熟。潢溪霖潦暴溢，民庶仓皇，望祠致恳。忽有役夫如云，《畚锸》疏瀹，水不为患，而竟失所在。

《饮井山　》山有井泉，味佳不涸。

新安山　上有石羊，跪伏石盘上如羊，相传自会稽飞来。有岭曰“大步。” 西有唐陈礹庙。礹，观察使岩之兄也。旧同庙祀于里之芦川。宋嘉祐七年春，一夕大雷雨，香火迁于山西麓。

石鳖山　山枕江滨，上有三石，形如鳖。中一山，耸起平田，去山南一里如蟠龙。有温泉井。山左有拏公庙，拏舟渔父也。海舟入闽，莫知深浅。明胡琛下闽，有拏舟渔父引之以入，盖神人也，故庙祀之。

玉顶山　山有“龟屿” ，一乡胜境。

君山　上有昆仑石室，下临潭，曰“马面仙潭。” 朏山　有石若芝，名“仙芝石” ，又有三生石、九眼泉，凡十八景。

叠石山　前有灵泉，下临绝壑，巨石周匝，又有叠石，旁绕如盘龙。

平山　在凤山东。宋少帝航海时，驻兵于此。以其崎岖，铲而平之。有九曲山，有薰风陇、南华峰、蓬莱桥、锦绣谷、逍遥台，俱有篆隶石刻，甚佳。甘泉山　，在平山南。山多岩石，少草木，泉涌石上，色白味甘。烹茶酿酒，土人辄能辨之。东为瑞迹岭。唐大中六年，游客邵环闻异香，见白光，亟往之，即化而为佛。须臾入枯木，光亦不散，随现巨迹于盘石。后人刻一人偶之，刻迹寻灭。因镌像曰“白佛” ，名寺曰“瑞迹。” 南为邵崎、为翁崎，有山曰大翁、曰“传坑。” 前有圆石，俗号“金鹅抱卵” 、曰“清凉” 、曰“石几。”

大梦山　山麓有庵，下有方池，元时有隐者居此，镵曰“墨池。” 西南有平章池，元陈有定别业，一曰“西陂。”

贵安山　有井，曰“贵安井。”

凤山　，一名黄山，上多砺石，下有井曰“饮井。” 怡山　在凤山南，一名西禅山，有西禅寺，一名云山，一名城山寺，古名信首仙人，王霸上升地也。霸于山南凿井，有白龟吐泉，炼药成点石为金。后以所馀药服之，旬日如醉，忽蜕于所居皂荚木下。唐贞元中，观察使李若初尝登西楼，望有五色云当其宅，遂以为冲虚宫，塑任昉、董奉、徐登及霸像为四仙祠。后宋庆历、绍兴中，皂荚复生者再。山中数里间，每风雨后，耕者或得遗金，紫磨色半瓦，印文宛然，重至三四铢。西禅寺，唐王延钧奏名“长庆” ，有僧慧陵者居之。寺有明远亭，后凌侍郎藻更名“斗车” ，又有紫翠亭。放生

池

凤凰山　有香岩寺。西为清泉山、末山、石山，皆在平田中。

高安山　，清泉支山也。其西有祭酒岭。五代时湛温事王延翰，官御史大夫国子祭酒。王审知养子延廪，与延翰有隙，遣使来觇，延翰命温往饯，且鸩之。温至岭下，饮鸩自毙。闽人哀而葬之，遂以名岭。过洪山桥，有岭曰“东岐。”

石门山　二山对峙，中贯清溪，望之如门。傍小阜，曰“超山。” 又西为龙潭山，山有潭，龙居之。岁旱祷雨，蜡磁瓶之口，悬而下之，以有无得水，测雨候。潭中群鱼游泳，无敢捕者。有灵石四，若龟、蛇、剑、印，溪源之水出焉。

西山　中有瑞应二潭，又名“龙潭山。”

洪山　即洪塘山。其曰瓦埕、东岐、妙峰、佛楼，皆滨于江。东环清溪，亦以洪塘名。

妙峰山　在洪塘江上，有妙峰寺，松石幽邃，可以眺远。宋林遹读书于此。遹有集四十卷，名《妙峰集》妙峰佛楼之间为石仓园，明邑人曹学佺之园也。

旗山　其形若旗，与鼓山东西遥望，上有仙人石，下有勾漏洞，溪流绕前，南折十馀里为南屿，民居鳞次，如一市廛。屿有𬬻峰石。

仙宗山　在旗山南白鹤山，松迳萦纡十数里，涧流有声。五代唐同光二年，建仙宗院。

梅埔山　下有锺潭。旧《志》：“潭有锺，唐贞元中，僧惟亮欲取之，见蛟龙出没，遂不敢近。其木多梅，梅溪之水出焉。” 又西为小箬，界于古田。

《永隆庵》山　峰曰“玉几” ，又拖西为“雪峰。”

雪峰山　去城一百八十里，高四十里，蟠据候官、罗源、古田、闽清四邑，旧名象骨峰。唐乾符中，禅师义存居之。王氏入闽，问师：“象骨何奇？” 师曰：“山顶暑月犹有积雪。” 王曰：“可名雪峰。” 遂名其山。下有凤凰冈、乌石岭、应潮泉、鳌山阁、枯木庵、留香台、乘云台、无字碑、准提塔、望州亭、卧云台、文殊台、白云台、蘸月池、汤泉水、磨鞭斗石、虎迹石、万松关、罗汉岩、化城亭、丰泽潭，皆奇胜。凤凰冈，院主山也。应潮泉，广二三尺，四面皆顽石，有数沙眼，潮上则涓涓出。鳌山阁，义存识成道之由也。枯木庵，义存所趺坐处也。留香台者，僧败絮所留香也。败絮疮毒遍肤，每剥痂血，放秽几席，不堪其恶。主事遣之，独邻榻，怜之而送之门，已去数里，谓曰：“荷君意殷适，留香相报。” 比还所坐处，异香袭人。乘云台，僧希运与二僧同登，转盼间，其僧忽腾云去。希运讶然曰：“早知其然，当斫其胫。” 准提塔，义存所预造也。蘸月池旁有古杉，迺王审知与义存手植，皆数十围。义存植者直而参天，王植者樛而逮地。水磨磨下无雀。义存题云：“庵前永日无狼子，磨下终年绝雀儿。” 至今信然。丰泽潭有龙，二年一兴，兴则暴雨涨溪，冲梁突岸，迺铁缆，缆之，上铸铁佛，缝罅皆饮以铁。其旁诸山曰丁山，山势横去，一麓冲出如丁字，曰松岭，曰双髻山，唐师复出家于此。山巅有鳌峰岭，岭下有圣汤，又有汤院，石在土中，闽人掘取供玩。

龙台山　即候官市，与赤塘山对峙。其西为竹崎，为唐举山。其傍山曰“南山” ，曰“云顶” ，曰“下崎” ，缘亘数里，界于闽清。

屿头山　去城七十里，又曰花屿。周围有六桥焉。其西有芝田山、斗门山。有屿曰月屿、董屿、环屿。《方舆记》云：“月屿出蟟蛤，号蟟沙。”

大象山　在旗山西。蹲伏如象，顶有观音泉，傍有寻山、苏岐山，皆滨浯江。

崎头山　在象山东。上有仙人石，下有横长江，曰“浯江。” 山半俯瞰清流，有矶石临水，曰“醉鱼。” 又有石如钟，下悬于江，曰“悬钟。”

古灵山　，一名“古灵” ，一名“大帽” ，一名“席帽。” 千峰奇峻，前有文笔峰，特峭拔。宋陈襄居之，今有祠。山腰石室曰“太乙岩” ，一名“小方广” ，一名罗汉祠。山西南隅有甘泉，出石窍，可饮二十人，多生蓝草。又有后湾渡、月山崖、安德泉、碧玉潭、赞公房、落镜桥、小天台、盘龙石、逗云亭诸胜。月山崖崖如半月，安德泉悬崖，甘冽如匡庐瀑布。碧玉潭水流清驶，潭底五色石子，灿若机锦。山南麓为福顶山，有古灵庙，庙神曰“正祐” ，唐天复三年降灵义兴社，后迁此，土人因以“福顶” 名山。

龙湖山　俗名“土牢。” 在崎头山西，与古灵隔江对峙。下有温泉。又有龙湖，傍有小台山，过此为永福界。

灵光山　旧有灵光寺，有桥曰“灵光桥” ，溪曰“洞溪。”

石岊山　岊县旧址也。山巅冠巨石曰岊石。《旧志》载石岁觉增长，后因火不长矣。有天赴亭，有善应庙亭，闽越王游憩之地。庙神姓张，讳德清，灵异感应。宋淳祐五年，赐封号，庙额，其驿曰芋源。

太平山　在城北。《十国纪事》：“王延翰葬闽县太平山，即太平地藏也。宋为普同坟，张丞相浚令芙蓉僧作四穴，分左右，别男女，以待不能葬者。乾道六年，黄监簿启宗请于府，拾枯骨为三大塔于天王院东侧，谓之义冢” ，亦曰北屿。渡合水桥，有炉峰焉。脉自白鹤山来，屹立阛阓间，称南屿。而江水贯穿于二屿者，称岘江，亦称水西。卧龙山　有三石，圆耸如品字，名品石，叩之则诸山响应，又名应石。有安国寺，伪闽时，僧师备自雪峰来居，馆徒千人。高丽、日本亦有至者。有笺云台，宋大中祥符中，僧可度笺《楞严经》于此，夏竦记其事。有得爱亭，宋元绛有诗。有翠楚亭，元泰定间，钱光弼名，来游者众，题刻甚多。文山　，宋隐士郑育故居也。太守黄裳往谒之，迺石其路，路口有坊，扁曰“文山。”

浮仓山　近莲华山下。闽粤王转漕，以备东瓯之地。下有石头庙，转漕之民于此祈福。又云：晋太康中凿东湖山，在湖心，上平下方若仓然。桃源山　，一名通谷。有笏石、奇峰、仙冠石、紫岩亭、高洁台、一线天、六华岩诸胜。有井曰桃源，亢旱不竭。《图经》云：“桃源井半，将军石半。”

昇山　，旧号飞山。世传越王勾践时，自会稽一夕飞来。唐天宝中，仙人任放于此昇举，因名昇山。今洗药池、升仙台遗址犹存。山有灵岩寺，陈天嘉三年置，以山西岩石间时闻钟磬声，故名曰“灵。” 又有紫云堂，唐贞元初，僧雅操居之，观察使孟皞与操谈经相善，“紫云堂” 其遗迹也。山下有贤沙寺，以在怀贤里，故名。梁开平元年置。寺前有“飞山” 二字，刘峤书。有静游亭。亭西有熙春台，台东有不溢泉。有鬼磨石、仙昇岩、朵芝岩、息龟池、寒岩、览秀亭、小隐诸胜。

凤池山　山椒有池三四亩，五色鸟浴之。闽王葬夫人任氏于此，王薨，亦葬焉，后改葬九峰之“莲花” 矣。有擢秀亭，提刑喻陟名，仍隶书。有翠微亭，建炎二年进士题名于此。有览耀亭，有阁笔岩，陈瓘有记。

保福山　山有唐安寺，陈天嘉二年建，明更名“隆寿保福禅院。”

九峰山　。山峭拔若笔架，与芙蓉寿山，号曰“三山。” 大中二年，僧慈惠刱九峰院。咸通二年，号九峰镇国禅院，柳公权书。有岭曰长箕岭，一名桃枝。桃枝岭之上有莲花山，山形高峻，上锐下圆，若菡萏然，郡主山也。后唐长兴三年，闽王审知自凤池山改葬于此。有后唐赐神道碑，张文宝撰，文明，林谨夫记。宣德五年，种屯军三十人，盗发闽王冢，冢门坚甚强，掘土入之，一人腰缠先缒，忽中绝，呼不应，众愕然。连梯㸐燧而下，见先缒者死矣。圹广如屋，前祀王，绘像几列五供，悉用金玉珍宝器。后寝红棺，二王夫人也。既盗出先缒，而死者现梦。其妻云：“蛇实杀我，诸偷所得物，当半分尔。” 妻以告诸偷，诸偷不应，讼于百户杰。杰受偷赂不问，讼于怀安尉。尉欲得其金镯玉带，亦罢，遂讼于宪司。副使李素鲁、佥事邹穆捕治之。尉心念匿帝王物，罪当死，即欲自缢，或惎之自首以免，遂上镯若带。而诸生王琨者，自言“王后当领所盗物。” 诸公疑之。琨出其《家谱》，其圹中物皆备载。于是诸公按谱征物，举王绘像悬堂中，则见方面、大耳，巨目弓鼻，紫面修髯，俨然可畏。四围朽尽，独中心如故，咸嗟叹之。内一水碗，其底寸许如橄榄，莹如金色，不识是何宝也。召回回辨之，曰：“此玻璃碗。” 诸公迺归琨像及圹中物十之一，而委库役郑浩为王治冢。浩为余言，圹中悬棺，推之可动而盖，已被发。坟前石人石兽，制极工巧云。琨后仕至松阳知县。松阳丞有刘鉴者，实王女之所自出，惜王像留之不返。琨复讼于宪司，并勾出玉带一条，花大如掌，宣德八年进御府。又宋黄干有《桃枝岭》诗：“大鹏山　，山如鹏，展。” 任放修炼于此，迤北为杜坞岭。

龙腰山　，越三山之后山也。自莲花山发脉，迢递过飞来峰，半隔城内为郡主山。下有水源，接东湖之坝，与潮汐通。相传昔常欲凿之以通西湖，往往昼凿夜合，俗云“龙腰也。” 有苔井。其北五峰山，为府社稷坛。又北曰义井。

《寿山　》山有九峰，是生美石，莹润可研可印。大者一二尺许，盖珉云。距山十馀里，有“五花石坑。”

石有五色难得者，“艾绿。”

东室山　，古战坂也。五代晋开运中，南唐兵与李仁达鏖战于此，今荒莽中，隐隐有营垒址。战坂之西为陶灶，闽王审知筑南北夹城于此《陶砖》。

黄岩山　在西室山东。有瀑布高百馀丈，声闻里许。巅有仙井，有石曰“盘石” ，俗曰“彭石。” 相传越王时此石在湖中不没如盘。

芙蓉山　，与寿山对峙，若芙蓉然。有洞曰芙蓉洞，亦曰灵洞。洞口可丈许，萦纡十馀里，游人篝灯束炬以入。岩石互锁，既隘复廓，绀乳时滴，阴气逼人。五里至开山堂，僧义存所辟。有石床、石鼓、石盆，过此莫穷其源。宋时，县人谢三郎钓鱼江上，年三十，投竿翻舟，入是山为头陀。宋守叶棣诗：“为问闽江船钓客，谢家谁更未知名。” 杨崎山　夹江峙立，连延起伏，虽不甚高，殊有形胜。杨或作阳。山中唐子野隐居处也。

凤冠山　在阳崎山西。群山之间，沃野千馀顷，有三小埠鼎立田中者为柯屿，一名台屿，一名瓜屿。宋建州司户陈嘉言于中埠筑书堂隐焉。吴山　，相传吴父隐此。一名埔山。下有盘屿，四绕如盘。或云吴父之所盘桓也。

仙崎山　与阳崎对峙，或曰阴崎也。山上居民稠密，江水蜿蜒出其下，南北行者必由此山之涯以济。元郑潜置义渡焉，刻石表曰“郑公渡。” 西室山　去城二十里，联络秀拔，傍为小溪山、杜坞山。其北有梧桐岭，甘蔗生焉。又西曰拜郊山，闽粤王燔柴处也。

龙迹山　在九峰山下，中有广施庙。广德中，一日清昼，雷雨腾震，龙从中见，石上遗迹可数寸，故名龙迹山矣。宋太平兴国后，遇水旱，有祷辄应，民庙祀之。政和五年，赐额曰“广施。”

瓜山　：联方山之西，三峦直下，分派如瓜。宋潘柄，元郑潜居之。其支为南阳山，巅有四潭，龙潜焉，曰“乌冈潭” ，岩石险怪，或云雾腾涌，则大雨如注。

天宁山　自横山南渡三桥为是山，有台曰天宁台，俗名盐仓山，又名挂榜山，省会第一案也。西为黄柏岭。嘉靖中，金华太守陈京大书“望北台” 于石，因名望北台岭。又为白泉山，为白鹭岭，为登平山，为杨桃岭，为虞唐山。

鸡笼山　在虞唐山东，一名斗门山。西为凤冈。周围荔枝以数十里，中有三十六宅。宋刘彝诸贤所居，曰刘宅。《闽中荔枝谱》：郡之附郭，独凤冈一村，种类甚夥，不下数百万株。大者十围，高三十丈，名曰天柱。皆王氏植，至今蕃盛。

五奇仙山　有五石秀耸，相传有仙居之。群鹿山　有泉，曰“鹿乳。”

埌峰　有莲花屿，可观。《日出峰》东龙井，水甚甘冽。

古岭　下有铁鼎潭，明永乐中，有龙潜焉。又有“《车函》观音潭。”

常思岭　岭在义溪南二十里，高数百仞，袤三里许。又名相思岭。在本县东南尽处，出颁春门也。宋王珪《送元绛守福州》，有“颁春莫向相思岭” 之句。

大夫岭　相传旧有大夫墓。

北岭　路通连江县，沿崖而跻，高一千八百步。宋嘉祐三年，令樊纪夷高直曲培，凹续陷，岭以失险。上有亭，岭阿有胭脂团，周匝约二百馀步，膏润不毛，四时红煜。传忠懿王郡主梳妆楼在焉。膏润、红煜，脂粉之馀注也。

汤岭　由此岭行十馀里至此，又三十里至连江界。谚云：“汤岭兜，比岭头。” 言险也。

官母屿　屿有巡检司。在海中五虎山之五虎门。

石母屿　：相传石母常居于此。石出水仅四尺，巨涨不没。

灵石　有真人宫，内有潭，潭旁有石似《龟剑印》者四。

越王石　《闽中记》：“在候官县南海边，尝隐云雾，相传太守清廉，迺见刘宋时守卢愿往观，了无蔽隐。” 今未详何处。

勒石　石在西坑，指之可动。合北里亦有之。老子岩石　在府城东南，如道士冠帔，立而执简，俗呼“老子。”

东峡江　，南台、西峡二江合流于此。

大定江　与南台江合胍。

马头江　，东通大海，既广且深。中有马头石，潮退则现。是有投桃之洲，洲形如桃，洲上田可千亩。

演江　一名“蚬江” ，源出山谷。

闽江　源出浙之龙泉，建之浦城、崇安，又合建、延、汀、邵及古田、闽清、永、福大小诸溪之水，至此入海。大抵闽江承建、剑上流，谷狭川激，至马渎山渐广而缓，至马头，则众流所汇，浩瀚无涯，统而名之曰“闽江。”

下洞江　，马头江右港也。中有狮子石，与方山对峙，巨浸不没。谚谓：“水浸方山鼻，不到狮子耳。” 南台江　，越王钓龙处也，上有万寿桥。

濑江　亦名“淘江” ，与西峡江相会。

上洞江　、“马头江” ，左次港也。

峡江　两山夹峙，纳汀、建、延、邵之溪流，以入于海，广而且深。中流有石屹然，名曰“浮焦” ，焦下有潭，名“中焦” ，龙潜焉。

西峡江　受永福印溪之水，流十四里，与东峡江合。

马渎江　上接螺女江，纳建延之溪以至于海。洪塘江　上接马渎江。

螺女江　上接水口，下接闽江，入于海。

金锁江　在城南七里，一名金崎。晋康帝时，有渔父钓得金锁，曳引至尽，金斗出焉。急挽俄绝，犹得数尺许。诏立庙曰“金崎。”

黄岸江　又名“浯江” ，江滨有巨石横浸，亦名“苏崎” ，大江之支也。

黄江　、大江、支江也。

杨崎江　上接洪塘江，历凤冈至杨崎，纳永福溪及浯溪之水，达于峡江。万历四十年，巡按陆梦祖改官道出此江之上，其水自上流四郡千馀里皆汇于此。有山束之，故名“峡江。” 怒涛激浪，急溜漩涡，险若瞿塘。自峡而上可二十里，而杨崎江水势纡缓，一苇可航，行者皆由此渡。其后以兵乱榛芜，间多虎暴，迺徙而由峡。路虽稍夷，每值风波，辄葬鱼腹，即近者。隆、万间，大比之年，生儒溺死以千百计，行旅病之，遂移渡于杨崎江。自江而南，剪棘甃石，夷高堙下，辟为周行者五十馀里，为桥二、公馆二、铺舍六、亭一、徼庐十，增渡舟八，道里视峡江减十之二。往来于兹者，江行如徒，徒行如市，阳侯不惊，猛兽屏迹，人拜其赐。

泽苗江　源出永福江东岸，瓜山、黄岩、大鹏诸山之水出焉。合流至崎，与杨崎江合。

仙崎江　一名“新崎” ，源出永福印溪，东流三十里，接西峡江。

石岊江　上接水口江，下接洪塘江，今芋源驿是也。《唐书》云：“候官西南七里有洪塘浦。自石岊江而东，经甓渎至柳桥，以通舟楫。” 贞元十一年，观察使王雄所开也。宋朱熹《石岊江行》诗：“春日江中注，我行愬其波。扬帆指西澨，西岸青山多小目。” 溪　源出永福。

鼋溪　是渊多鼋。唐大历中，有女浣纱溪傍，鼋吞之，其父号哭不已，闻者为取鼋烹之。溪傍有小金沙古山园。

大目溪　源出古田

吴山溪　源出永福，入于西峡。

沙溪　源出分水关，迳建剑而下至芋源与大江合，中有沙壅成洲，故名。

陈塘溪　源出十四都，萦纡入江，岁旱则堰以溉田。

浯溪　：源出瓜山之阳，历平坡北由仙坂注泽苗江。

潢溪　源出黄岩山，注泽浦，入于江。

黄石溪　，旧名“岊江” ，即石岊江上流也。发源自分水关，至白沙，合流入于西峡。

善溪　旧名鳝溪，在鼓山之北，木乘之南。山峡间有三潭，下潭距上潭五里，其广六尺，深不可计。昔闽越王第三郎骑射于此，射中大鱓，鱓跃出，以尾缠三郎，人马俱溺。土人为立庙，号“白马三郎。” 唐贞元十年，观察使王翊旱祷得雨。太和元年，观察使张仲方率僚属旱祷，归至圣泉寺，雨已至，作诗曰：“入门池色净，登阁雨声来。” 僚属皆和之。宋庆历六年夏旱，蔡忠惠襄为文往祷，读毕大雨，命令贾太冲新其祠。十七年秋，大雨，中夜水暴至，声闻数十里。诘朝，有石高广可二丈，峙庙后，水左右注，庭除无恙。淳祐八年，陈侍郎垲为卿帅，率闽令眉山师舆致祷，因阅庙前华表扁曰“鳝溪” ，询其故，则土俗疑传以鳝为美，不知灵王之杀鳝也，遂命师舆易名曰“善溪。” 闽东旧有鳝溪，溪分二潭，神实居之。

《大坑溪　》：源出青阳。

荷溪　地名“龙井” ，中有跃龙潭。

孟溪　“溪难方舟，第资灌溉” ，北有香炉峰。

桑溪　在猎岭下，以傍有桑园名。越王无诸尝流觞于此。

榕溪　一名麻溪，达于西峡，入于海，在青布岭。《旧记》：白鹿山入十五里，号榕溪桥。跨其上，曰绿榕桥，达于义溪，大田驿在焉。有荣绣坊。宋陈恺典乡郡主试，有“荣哉此行，何异昼锦” 之语，故以名坊。

苦竹溪　在金鳌峰下。金鳌峰左有龙湫潭，潭水湍急，下通此溪。

西湖　在城西三里。晋太守严高所凿，畜泄灌民田，周围十数里。王审知时大之，至四十馀里。其子延政筑台为水晶宫，由子城复道，跨罗城而下鹿顶，数十步可至。引湖而入，为浴马之所，而容小舟焉。携后庭游戏，不出庄陌，后渐湮。宋守曹颖叔、程师孟、蔡襄先后修筑。淳熙中，赵汝愚请于朝，大濬之，建阁其上，沿旧名曰“澄涧。” 明按察使徐中行辟治建阁，复汝愚旧。万历中，守江铎作水关以通水，中有孤山、开化山。又城东有东湖，亦严高所凿，宋末湮塞。又有南湖，亦塞矣。又有陈湖、石湖，莫详其处。西、南二湖，宋时太守出观竞渡，有亭榭之美，蔡襄则寒食佛日俱往游焉。《古图记》：“西湖旁有庙，祀闽越王郢，以郢为” 州，西开大路，畚土成丘，得血食也。

甘蔗州　在江心上。有马仙宫、骊珠石。居民种蔗为业，岁课甚丰。

芹洲　，在泽苗江之西，周围二十馀里，居民隐然阛阓，洲多产芹，故名，又名“瀛洲。” 以上四面有水如瀛洲然。

马面潭　：在大江之上。

直渎浦　南从江岸开河口通潮，北流至海晏门，为澳桥浦，又北通东湖，以其直如沟渎。苏公井　在城中凡九，又城外九井，亦名“苏公井” ，皆宋提刑苏舜元所掘。。